“ดร.ประสิทธิ์” ก้าวสู่ดิจิตอลมันนี่ 4.0 พร้อมเดินหน้าให้บริการ Blockchain
“ดร.ประสิทธิ์” ก้าวสู่ดิจิตอลมันนี่ 4.0 พร้อมเดินหน้าให้บริการ Blockchain
30 ส.ค. 2560

ดร.ประสิทธิ์ ศรีสุวรรณ ในฐานะนักธุรกิจอิสระ เปิดเผยว่า ปัจจุบันอยู่ระหว่างการดำเนินธุรกิจที่ปรึกษาด้านเงินดิจิตอล โดยทำหน้าที่ให้คำปรึกษาและแนะนำด้านเทคโนโลยีการเงิน Blockchain แก่หลายบริษัททั้งในและต่างประเทศ
“ตอนนี้ผมเข้ามาจับธุรกิจเงินดิจิตอล  ซึ่งถือเป็นธุรกิจของโลกยุคใหม่ที่ได้รับการยอมรับในระดับสากลและมีเม็ดเงินหมุนเวียนขนาดใหญ่มากระดับหลายแสนล้าน หรืออาจจะเป็นระดับล้านล้านในอนาคตอันใกล้นี้ ผมว่านี่คือโอกาสใหม่สำหรับนักธุรกิจที่มองเห็นก่อนและเข้าถึงก่อน จะได้เปรียบคู่แข่ง ในโลกของตลาดเงินและตลาดทุนเริ่มให้การยอมรับอย่างแพร่หลาย
มั่นใจว่าเทคโนโลยีบล็อกเชนว่ามีความปลอดภัยเชื่อถือได้ จึงทำให้การยอมรับในสกุลเงินดิจิตอลมีมากขึ้นเรื่อยๆ ซึ่งตัวผมเองก็มีความสนใจด้านเทคโนโลยีอยู่แล้วและยังมีความชำนาญด้านการเงิน การลงทุน ตลาดทุน ทำให้มั่นใจว่ามีความพร้อมจะเติบโตในตลาดนี้ได้”ดร.ประสิทธิ์ กล่าว
ล่าสุดมีการลงนามบันทึกข้อตกลง (MOA) ระหว่าง Wi Holding Company Limited (ซึ่งเป็น Partner ของ NX  ผู้นำเทคโนโลยีใน NASDAQ) กับ China Kingdom Group ซึ่งเป็นกลุ่มธุรกิจระดับแนวหน้าในเขตบริหารพิเศษมาเก๊าแห่งสาธารณรัฐประชาชนจีน
โดยลูกค้าทั้งสองรายจะร่วมกันพัฒนาเทคโนโลยีทางการเงินดิจิตอลและบล็อกเชน (Blockchain) ให้กับธุรกิจเอ็นเตอร์เทนเมนท์คอมเพล็กในมาเก๊า ซึ่งมีธุรกรรมการเงินหมุนเวียนต่อวันกว่า 10,000 ล้านบาท
ทั้งนี้เมื่อมีการวางรูปแบบพร้อมระบบของเงินดิจิตอลและบล็อกเชนเรียบร้อย จากนั้นจะเดินหน้าระดมทุนในรูปแบบ Initial coin offer (ICO) ในช่วงราว 5  เดือนข้างหน้า ในตลาดต่างประเทศ
โดยจะเริ่มทำการโรดโชว์นำเสนอข้อมูลในประเทศต่างๆ ไม่ต่ำกว่า 5 ประเทศ ในช่วงเดือนกันยายน-ตุลาคม 2560 มูลค่าการระดมทุนเบื้องต้นคือ 500 ล้านเหรียญสหรัฐฯ หรือหากเทียบเป็นสกุลเงินบาทของไทยก็ประมาณ 15,000 ล้านบาท
นอกจากดีลระหว่าง Wi Holding Company Limited กับ China Kingdom Group แล้ว ก็ยังอยู่เบื้องหลังการเป็นที่ปรึกษาธุรกิจ FinTech อื่นๆ ในต่างประเทศอีกหลายบริษัท ซึ่งอีกไม่นานจะมีการเปิดเผยข้อมูลและความคืบหน้าเกี่ยวกับความร่วมมือของบริษัทอื่นๆ ออกมาเป็นระยะอย่างต่อเนื่อง
“โลกของเรากำลังก้าวไปข้างหน้าตัวผมเองไม่หยุดที่จะเรียนรู้และพัฒนาตัวเองให้เข้าใจในเทคโนโลยี และการลงทุนใหม่ๆ อยู่ตลอดเวลา หลังจากผมเข้ามาในธุรกิจนี้ได้สักระยะแล้ว ผมก็ได้รับความไว้วางใจจากพันธมิตร ซึ่งในปลายปีนี้จะทำ ICO เพิ่มอีกอย่างน้อย 2-3 บริษัท อยากให้ติดตามกันต่อไปครับ” ดร.ประสิทธิ์ กล่าว